На основу члана 12. став 13. Закона о инспекцијском надзору ("Службени гласник РС", број 36/2015, 44/2018-др.закон и 95/2018), члана 32. Закона о локалној самоуправи („Службени гласник РС“, бр. 129/2007, 83/2014-др.закон, 101/2016-др.закон, 47/2018 и 111/2021- др. закон), и члана 47. став 1. тачка 9. Статута општине Бачка Топола („Службени лист општине Бачка Топола”, бр. 5/2019), Скупштина општине Бачка Топола, на седници одржаној дана \_\_\_\_\_\_\_\_2025. године доноси

**Р Е Ш Е Њ Е**

**о образовању Комисије за координацију инспекцијског надзора над пословима из изворне надлежности општине Бачка Топола**

**Члан 1.**

**ОБРАЗУЈЕ СЕ** Комисија за координацију инспекцијског надзора над пословима из изворне надлежности општине Бачка Топола (у даљем тексту: Комисија).

Задатак Комисије је да обезбеди обухватнији и делотворнији надзор и избегавање преклапања и непотребног понављања надзора, поред усклађивања у вршењу инспекцијског надзора који врше инспекције које врше инспекцијски надзор над пословима из изворне надлежности општине Бачка Топола.

**Члан 2.**

У Комисију се именују:

1. Шефер Атила, члан Општинског већа задужен за област комуналне делатности и заштиту животне средине - за председника,
2. Наташа Шевић, члан Општинског већа задужена за област спорт и омладина - за заменика председника,
3. Ментуш Ливиа, члан Општинског већа задужена за област финансије, удружења грађана и културу- за члана;
4. Мијатов Давидхази Зита, начелник Општинске управе - за члана,
5. Фитз Акош, руководилац Одељења за инспекцијске послове – за члана,
6. Пашти Оршоља, руководилац Одељења за финансије, утврђивање и наплату јавних прихода - за члана,
7. Дудаш Саша, извршилац за нормативно-правне послове - за члана.

Председник Комисије руководи њеним радом, усклађује рад чланова, сазива и води седнице Комисије.

Председника Комисије за време његове одсутности или спречености замењује заменик председника Комисије.

**Члан 3.**

Утврђује се да инспекцијски надзор над пословима из изворне надлежности општине Бачка Топола врше:

1. Комунални и саобраћајни инспектор у саставу Одељења за инспекцијске послове Општинске управе Бачка Топола;
2. Инспектор заштите животне средине у саставу Одељења за инспекцијске послове Општинске управе Бачка Топола;
3. Туристички и спортски инспектор у саставу Одељења за инспекцијске послове Општинске управе Бачка Топола;
4. Просветни инспектор у саставу Одељења за инспекцијске послове Општинске управе Бачка Топола;
5. Грађевински инспектор у саставу Одељења за инспекцијске послове Општинске управе Бачка Топола;
6. Порески инспектор канцеларијске контроле у саставу Одељења за финансије, утврђивање и наплату јавних прихода Општинске управе Бачка Топола.

**Члан 4.**

Послови Комисије су следећи:

1. прати достигнути ниво координације инспекција, иницира мере, утврђује смернице и даје упутства у циљу унапређења координације инспекција и делотворности инспекцијског надзора, и прати њихову реализацију, а нарочито:
2. за усклађивање планова инспекцијског надзора и рада инспекција,
3. за размену информација у вршењу инспекцијског надзора,
4. за унапређење инспекцијског надзора на основу информација из годишњег извештаја о раду инспекција,
5. за развој јединственог функционалног софтверског решења е-Инспектор;
6. разматра и даје мишљење на нацрте одлука и предлоге других прописа којима се уређују питања инспекцијског надзора;
7. разматра мишљења, директиве, методолошке материјале и приручнике за рад инспекције, анализира праксу инспекцијског надзора и заузима ставове у циљу уједначавања поступања инспекције у истим или сличним ситуацијама према свим надзираним субјектима, и објављује те ставове;
8. учествује у анализи потреба за финансирањем, техничком опремљеношћу инспектора, и подноси иницијативе надлежним органима:
9. даје стручно мишљење о предлозима контролних листа, као и њихових измена и допуна;
10. објављује на званичној интернет страници општине Бачка Топола прописе, акте и документе који се односе на инспекцијски надзор ;
11. на упит заинтересованих лица, пружа обавештења која се односе на надлежност инспекција, најкасније у року од седам дана;
12. у складу са потребом, подноси извештаје Општинском већу и Скупштини општине Бачка Топола и даје предлоге за предузимање мера из њихове надлежности;
13. обавља друге послове утврђене oвим решењем.

**Члан 5.**

Комисија усклађује инспекцијски надзор над пословима из изворне надлежности са повереним пословима инспекцијског надзора из надлежности општине Бачка Топола, обезбеђивањем координације и међусобне сарадње инспекција општине Бачка Тополе у утврђивању планова инспекцијског надзора и рада инспекција и сарадње у поступку вршења самосталног или заједничког инспекцијског надзора.

Сарадња између инспекција из става 1. овог члана остварује се у складу са прописима којима се уређује државна управа и локална самоуправа, Законом о инспекцијском надзору и посебним законима, и нарочито обухвата међусобно обавештавање, размену информација, пружање помоћи и заједничке мере и радње од значаја за инспекцијски надзор, као и друге начине унапређења делотворности инспекцијског надзора у надлежности општине Бачка Топола.

У оквиру свог делокруга , у складу са одлуком којом се уређује Општинска управа, Одељење за инспекцијске послове усклађује инспекцијски надзор над пословима из изворне надлежности са повереним пословима инспекцијског надзора из надлежности општине Бачка Топола

**Члан 6.**

Комисија је овлашћена да захтева податке, обавештења, исправе и извештаје који су јој потребни за обављање њених послова и задатака од надлежних органа и ималаца јавних овлашћења.

Инспекције су дужне да се придржавају смерница и упутства из члана 4. тачка 2) овог решења.

**Члан 7.**

Комисија доноси пословник о свом раду.

Комисија подноси Скупштини општине Бачка Топола годишњи извештај, најкасније до 31. јануара текуће године за претходну годину, као и ванредне извештаје по потреби, и редовно их објављује на својој интернет страници.

**Члан 8.**

У оквиру Комисије могу се образовати радне групе за одређену област, односно одређена питања инспекцијског надзора. Радном групом руководи члан Комисије, а у њихов рад могу учествовати представници јавних предузећа и установа чији је оснивач општина Бачка Топола, удружења, научних и образовних установа, као и других организација чији је рад повезан са системом и пословима инспекцијског надзора у општини Бачка Топола.

**Члан 9.**

Послове из члана 4. тачка 2) подтачка 4. и тачке 6) овог решења Комисија обавља у сарадњи са Групом за информатику Општинске управе Бачка Топола, која обавља стручне послове и послове општинске управе које се односе на успостављање и одржавање информационог система у циљу ефикасног вршења инспекцијског надзора.

Стручне и административно техничке послове за Комисију обавља Одељење за општу управу и друштвене делатности, послове органа општине и заједничке послове; Одељење за инспекцијске послове и Одељење за финансије, утврђивање и наплату јавних прихода.

**Члан 10.**

Доношењем овог Решења престаје да важи Решење о образовању Комисије за координацију инспекцијског надзора над пословима из изворне надлежности општине Бачка Топола („Службени лист општине Бачка Топола“ број 33/2020).

**Члан 11.**

Ово решење објавити у „Службеном листу општине Бачка Топола“.

|  |  |
| --- | --- |
| СКУПШТИНА ОПШТИНЕ  БАЧКА ТОПОЛА  Број: 001814002 2025 08332 001 000 000 001  Дана:  Бачка Топола | Председник  Скупштине општине  Саша Срдић |

**О б р а з л о ж е њ е**

**ПРАВНИ ОСНОВ**

Чланом 12. став 13. Закона о инспекцијском надзору ("Службени гласник РС", број 36/2015,44/2018-др.закон и 95/2018), прописано је да одлуком надлежног органа аутономне покрајине и органа јединице локалне самоуправе одређује се који орган, унутрашња организациона јединица или тело координира инспекцијски надзор над пословима из њихове изворне надлежности.

Члан 32. Закона о локалној самоуправи („Службени гласник РС“, бр. 129/2007, 83/2014-др.закон, 101/2016-др.закон, 47/2018 и 111/2021- др. закон) je прописaно надлежност Скупштине општине.

Чланом 47. став 1. тачка 9. Статута општине Бачка Топола („Службени лист општине Бачка Топола”, бр. 5/2019), је прописано да Скупштина у складу са законом образује и уређује организацију и рад организација и служби за потребе Општине .

**РАЗЛОЗИ ДОНОШЕЊА**

Законом о инспекцијском надзору (''Сл.гласник РС'', бр.36/2015, 44/2018 и 95/2018) одређују се садржина, врсте и облици и поступак инспекцијског надзора, овлашћења и обавезе учесника у инспекцијском надзору и друга питања од значаја за инспекцијски надзор.

На територији јединице локалне самоуправе, инспекцијски надзор врше органи јединице локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом или другим прописом заштићена добра, права и интересе.

Чланом 12. Закона је прописано да обухватнији и делотворнији надзор и избегавање преклапања и непотребног понављања надзора, поред усклађивања у вршењу инспекцијског надзора који врше инспекције, обезбеђује и Координациона комисија.

Такође је прописано да одлуком надлежног органа аутономне покрајине и органа јединице локалне самоуправе одређује се који орган, унутрашња организациона јединица или тело координира инспекцијски надзор над пословима из њихове изворне надлежности.

С обзиром на наведено, потребно је образовати координациону комисију, тело које ће координирати инспекцијски надзор над пословима из изворне надлежности општине као и да обавља и друге послове и задатке утврђене Законом и подзаконским актима.

**ПОТРЕБНА СРЕДСТВА**

За спровођење овог Решења није потребно обезбедити посебна средства из буџета општине.

|  |  |  |
| --- | --- | --- |
|  | |  | | --- | | Општинско веће | |